Rainis **„Zelta sietiņš”** (1920)

Bērni dzejoļu krājumu „Zelta sietiņš” Rainis sacerējis un sakārtojis vēl Šveices emigrācijas laikā. Visvecākais no dzejoļiem ir „Lielais slinkums”, kas tapis 1903. gadā Slobodskas trimdā. Lielākā daļa dzejoļu rakstīti 1919. gada decembrī. Sakārtoto krājumu Rainis nosūta uz Rīgu Raiņa kluba valdes priekšsēdētājam Robertam Ivanovam. 20. janvāra vēstulē viņš paskaidro „Nosūtu „bērnu grāmatas” mēģinājumu kluba „Bērnu nodaļai” — pārspriežat, ja der, tad tā ir dāvināta Klubam”. Rainis atceras, ka: „Bērnu dzeju rinda sākās ar „Zelta sietiņu” — gluži netīši un negaidot man pašam. […] Ieskanējās jautras bērnības skaņas drūmajās mākslenieka liktens cīņās. Bet jautrās skaņas nebij atvairāmas, uzmācīgās domas nelaida vaļā, un nevarēja no viņām izbēgt citādi, kā vien viņas uzzīmējot.” Daudzi dzejolīši spilgtās ainiņās tēlo dzīvnieciņus un putnus. To starpā ir tādi iemīļoti dzejolīši kā „Kaķenīte”, „Mīkla” u.c. Grāmatiņa iznāca Anša Gulbja apgādā 1920. gadā ar Jāņa Jaunsudrabiņa zīmēto vāku.

„Zelta sietiņa” nosaukums vairākām paaudzēm saistās ar animācijas filmu. Roze Stiebra atceras: „Tas bija 1975. gads, komponists Imants Kalniņš pie klavierēm, klusi pie sevis dungojot, atskaņoja pirmo tikko kā sacerēto dziesmiņu topošai animācijas filmai „Zelta sietiņš”. Vēl nebija ansambļa „Menuets” vadītāja Jāņa Blūma lieliskā aranžējuma, arī pats ansamblis „Menuets”, kas vēlāk ieskaņoja šo mūziku, bija vēl tikai padomā, taču bija mūzika. Lieliska mūzika — smalka, harmoniska, trausla un spocīga vienlaicīgi, tik ļoti atbilstoša Raiņa dzejolim, tā jēgai: „Kurš cauri skatās sietiņa acīm, Redz visu pasauli dimantos mirdzam.” Tā tas viss sākās. Skaisti un spēcīgi. Paturot vienmēr prātā domu par debesīm kā dominanti ikdienas ritumā.”